兜蟲

又叫，係金甲蟲下嘅一個亞科，有超過 300 個物種，分佈遍及世界多地。同其他甲蟲一樣，兜蟲身體由硬淨嘅外骨骼包住，身體分做頭、胸同埋腹三橛，識飛，啲翼就收埋咗喺翼鞘入面；响色水上，兜蟲多數都暗淡唔樣眼，以黑、灰或者綠等為主。

兜蟲公出嗮名強壯：兜蟲有顯著嘅兩性異形；响外形上，兜蟲最易認嘅係多數物種啲公嘅頭前方都有若干隻好大嘅角，而啲兜蟲公會用佢哋嘅角互相角力，爭奪啲乸嘅芳心，打贏咗嘅就有得同啲乸交配；除此之外，有多個物種嘅兜蟲公仲異常咁強壯，當中大力士甲蟲就好出名，據報勁到可以用角舉起比自己重成幾百倍嘅物件。

兜蟲受唔少人愛戴：佢哋相對乾淨、易打理、又對人類冇害，好易養；例如喺廿世紀至廿一世紀初嘅日本，啲人好興响夏天嗰陣捉兜蟲公，攞佢哋嚟玩昆蟲相撲或者做寵物；而且兜蟲公嘅角仲會視乎物種而有好多唔同花款，有多個兜蟲物種嘅角都俾人覺得又大又靚，因而吸引咗唔少收藏家搜集同儲兜蟲標本。

形態

體型 
兜蟲係其中一種最大隻嘅甲蟲，有啲物種嘅成年兜蟲身長可以去到成 150 毫米咁大隻。同時，佢哋唔能夠咬或者用針拮人類，所以對人類完全冇害。多數物種嘅成年兜蟲公頭前方都會有一隻好大嘅角，而且隻角好大力，多數都起碼可以舉起等同自己體重幾廿倍咁重嘅物體，有報告仲試過話，有隻兜蟲公成功噉舉起等同自己體重 850 倍咁重嘅物體。喺交配季節嗰陣，啲兜蟲公會用佢哋嘅角嚟玩相撲，嘗試用力量制服對手，相撲打贏咗嘅公就會得到同啲乸交配嘅權利。對於啲兜蟲乸嚟講，一隻兜蟲公嘅角係健康同優良基因嘅象徵－一般嚟講，一隻兜蟲公細個嗰陣健康同營養愈好，佢大個咗之後隻角就會愈大。

身體結構 
無論公乸，一隻成年嘅兜蟲同第啲甲蟲一樣，有一浸好厚又硬淨嘅外骨骼保護住，背脊有兩對翼，一對厚嘅翼加一對好似薄膜噉嘅翼，令到兜蟲曉飛。有啲物種嘅兜蟲曉將佢哋嘅腹部同翼嘅表面摩擦，產生大嘅聲響，而有報告指兜蟲有陣時會用呢啲聲響嚇走獵食者。

生命歷程 
兜蟲係一種行完全變態嘅昆蟲：由卵嗰度生咗出嚟之後係幼蟲，兜蟲幼蟲多數以腐爛嘅木頭為食糧，一路食一路生到愈嚟愈大條，幼蟲期喺某啲物種當中可以去到成幾年咁長；一隻兜蟲幼蟲生到咁上下大條，就會結蛹，蛹過咗一段時間就會變成成蟲；兜蟲嘅成蟲多數食樹汁、花蜜、同生果維生，而且可以生存相當耐嘅時間－兜蟲嘅龐大體型同力量幫佢哋抵抗獵食者，而且佢哋多數都係夜行嘅，能夠避開日頭打獵嘅獵食者，所以同第啲昆蟲比起上嚟，兜蟲好少天敵；一般嚟講，一隻健康冇病嘅成年兜蟲公可以生存到成兩至三年咁耐－以昆蟲嚟講算係相當長命嘅物種。成年嘅兜蟲公會用相撲嚟爭取同乸交配嘅權利，交配咗之後，啲兜蟲乸就會搵安全隱蔽嘅地方產卵。兜蟲乸一竇平均會生 50 粒卵左右。

文化影響 

兜蟲一樣好出名嘅嘢係，兜蟲公成日俾人攞嚟玩昆蟲相撲。兜蟲相對乾淨、易打理、又對人類冇害，所以以昆蟲嚟講好易養，有唔少人會養嚟做寵物。喺東亞洲嘅多個地方，尤其係日本，都有唔少人會養兜蟲公用嚟玩相撲，典型嘅做法係擺兩隻兜蟲公喺一個戰場上面，再擺隻兜蟲乸出嚟，或者播預先錄定嘅兜蟲乸叫聲－跟住兩隻兜蟲公就會自動自覺，為咗爭奪交配權而開始相撲。

生物分類 

Agaocephalini 
Aegopsis
Agaocephala
Cyclocephalini 
Ancognatha
Cyclocephala
Dyscinetus

Dynastini 
獨角仙屬
神馬大兜蟲屬
南洋大兜蟲屬
赫克力士大兜蟲屬
尤犀金龜屬
豎角兜蟲屬
象兜蟲屬
木犀金龜屬
Hexodontini 
Hexodon
Hyboschema
Oryctini 
Coelosis
Enema
Heterogomphus
Megaceras
蛀犀金龜屬
龍兜蟲屬
恐龍兜蟲屬

Oryctoderini 
彩虹兜蟲屬
Oryctoderus

Pentodontini 
Anoplognatho
Aphonus
Bothynus
Coscinocephalus
Euetheola
Gillaspytes
Orizabus
Oxygrylius
禾犀金龜屬
Pericoptus
Thronistes
吸木蟲屬

Phileurini 
Homophileurus
Phileurus

甲蟲
鍬甲蟲
昆蟲
香港昆蟲
日本昆蟲

文獻 
Endrödi S. 1985. The Dynastinae of the World. Dr. W. Junk Publishers
Dechambre (R.-P.) & Lachaume (G.) The Beetles of the World, volume 27, The genus Oryctes (Dynastidae), Hillside Books, Canterbury

攷

拎 

Family SCARABAEIDAE.
Subfamily Dynastinae.
Voila French site on Dynastinae, illustrated.
Japanese Beetle Brothers. TV Tropes.

甲蟲